CELEX: 
Language: bg
Date: 2021-12-14 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Регламент (ЕС) 2018/956 на Европейския парламент и на Съвета по отношение на данните за новите тежки превозни средства, подлежащи на мониторинг и докладване от държавите членки и от производителите и процедурата за докладване

ОБЯСНИТЕЛЕН МЕМОРАНДУМ
            
            
               КОНТЕКСТ НА ДЕЛЕГИРАНИЯ АКТ
            
            
               С настоящия делегиран акт се изменя приложение I към Регламент (ЕС) 2018/956, така че държавите членки ежегодно да докладват на Комисията информацията, записана в позиция 3 от сертификата за съответствие на новорегистрирано тежко превозно средство. Тази информация е необходима, за да се определи конфигурацията на осите на докладваните превозни средства въз основа на броя задвижващи оси и по този начин да се идентифицират превозните средства, попадащи в обхвата на докладваните от производителя данни, въз основа на информацията от държавата членка, без да е необходима допълнителна размяна на информация с производителя. Освен това с него се изменя приложение II, за да се даде възможност на ЕАОС да адаптира структурата на базата данни към техническия прогрес.
            
            
               КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията потърси отзиви от заинтересованите страни посредством:
            
            
               а)4-седмична обществена консултация онлайн на портала за по-добро регулиране „Споделете мнението си“ от 7 септември до 5 октомври 2021 г.; тя получи четири коментара. Два коментара изразиха обща подкрепа. В един коментар беше подчертана необходимостта да се осигури достатъчно време на производителите, които са задължени да предоставят данни със задна дата. В четвърти коментар беше изразена критична позиция по отношение на законодателството като цяло.
            
            
               б)консултация на 28 септември 2021 г. с експертната група по емисиите на CO2 от моторни превозни средства, включително органите на държавите членки, производителите на превозни средства, доставчиците и НПО.
            
            
               ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Комисията е оправомощена да приеме настоящия делегиран акт с член 11, параграф 1, букви а) и г) от Регламент (ЕС) 2018/956.
            
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 14.12.2021 година
            
            
               за изменение на Регламент (ЕС) 2018/956 на Европейския парламент и на Съвета по отношение на данните за новите тежки превозни средства, подлежащи на мониторинг и докладване от държавите членки и от производителите и процедурата за докладване
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2018/956 на Европейския парламент и на Съвета от 28 юни 2018 г. относно мониторинга и докладването на емисиите на CO2 и разхода на гориво на нови тежки превозни средства
                  1
               , и по-специално член 11, параграф 1, букви а) и г) от него,
            
            
               като има предвид, че:
            
            
               (1)В част А от приложение I към Регламент (ЕС) 2018/956 се определят данните, подлежащи на мониторинг и докладване от държавите членки относно данните за новите тежки превозни средства, регистрирани за пръв път в Съюза.
            
         
         
            
               (2)За да се осигури задълбочен анализ в съответствие с член 10 от Регламент (ЕС) 2018/956, държавите членки следва да извършват мониторинг и да докладват данните, които позволяват да се определи конфигурацията на осите на докладваните превозни средства въз основа на броя задвижващи оси. Тези данни се записват във вписване 3 от сертификата за съответствие на новорегистрирано тежко превозно средство.
            
            
               (3)Тази информация би позволила на Комисията да идентифицира превозните средства, попадащи в обхвата на данните, докладвани от производителите съгласно член 5 от Регламент (ЕС) 2018/956, въз основа на информацията, докладвана от държавите членки, без да е необходима допълнителна размяна на информация с производителите.
            
            
               (4)Въз основа на опита, придобит от изготвянето на доклада в съответствие с член 10 за периода за докладване за 2019 г., и с цел да се предостави задълбочен анализ на докладваните данни през следващите години, е необходимо производителите да докладват конкретни данни за поведението на отделните компоненти на превозното средство по време на работата със симулационния инструмент, както е записано във файла с данни „sum exec“.
            
            
               (5)В приложение II към Регламент (ЕС) 2018/956 се определя процедурата за мониторинг и докладване.
            
            
               (6)Въз основа на опита, придобит при прилагането на Регламент (ЕС) 2018/956, Европейската агенция за околната среда следва да разполага с гъвкавостта да адаптира структурата и характера на базите данни към техническия прогрес и не следва да бъде обвързана от конкретни технически решения. Съответно описателните наименования на базите данни следва да бъдат заличени от приложение II.
            
            
               (7)Поради това Регламент (ЕС) 2018/956 следва да бъде съответно изменен,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1 
                  Изменение на Регламент (ЕС) 2018/956
            
            
               Приложения I и II към Регламент (ЕС) 2018/956 се изменят в съответствие с приложението към настоящия регламент.
            
            
               Член 2 
                  Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 14.12.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 173, 9.7.2018 г., стр. 1.
               
            
      
    ---documentbreak--- 
      
         
         
            
               ПРИЛОЖЕНИЕ 
            
            
               Приложения I и II се изменят, както следва:
            
            
               (1)Приложение I се изменя, както следва:
            
            
               а)в част А се добавя следната буква п):
            
            
               „п) за превозните средства, регистрирани след 1 юли 2021 г. – броя задвижващи оси, както е посочено във вписване 3 от сертификата за съответствие.“;
            
            
               б) в част Б, точка 2 таблицата се изменя, както следва:
            
            
               i)
                     добавя се следното вписване:
                      към:
            
            
                     
                        „102
                     
                  
                  
                     
                        За превозните средства с дата на симулацията, считано от 1 юли 2021 г. – файла с името на заданието и разширение .vsum, във формат, използващ като разделител запетая, който съдържа обобщени резултати за всеки симулиран профил на движение и полезен товар (10) 
                     
                  
                  
                     
                        Файл, генериран от симулационния инструмент, посочен в член 5, параграф 1, буква а) от Регламент (ЕС) 2017/2400, като се използва неговата версия с графичен потребителски интерфейс (ГПИ) 
                     
                  
                  
                     
                        файл с данни „sum exec“;
                     
                  
               
               ii)
                     бележка 10 се заменя със следното: 
            
            
               „10)
                     Това вписване няма да бъде обществено достъпно в централния регистър за тежките превозни средства.“;
            
            
               (2)Приложение II се изменя, както следва:
            
            
               а)в точка 1.1 първата алинея се заменя със следното:
            
            
               „1.1.
                     Данните, посочени в приложение I, част А, се предават в съответствие с член 4 от звеното за контакт на компетентния орган чрез електронно прехвърляне на данни към Европейската агенция за околна среда („Агенцията“).“;
            
            
               б)точка 2.1, буква в) се заменя със следното:
            
            
               „в) звеното за контакт, отговарящо за предаването на данните на Агенцията.“;
            
            
               в)в точка 2.3 първата алинея се заменя със следното:
            
            
               „2.3.
                     Данните, посочени в приложение I, част Б, точка 2, се предават в съответствие с член 5, параграф 1 от звеното за контакт на производителя чрез електронно прехвърляне на данни към Агенцията.“;
            
            
               г)точка 3.3 се заменя със следното:
            
            
               „3.3.
                     Когато компетентен орган или производител открие грешки в предоставените данни, той без забавяне уведомява за това Комисията и Агенцията, като подава доклад за съобщаване на грешка до Агенцията и изпраща съобщение по електронна поща на адресите, посочени в точка 1.1.“